སྤྱིར་ཡི་གེའི་རྒྱུ་བདུན་གྱི་དང་པོ་གཞིའི་རྒྱུ་སྟེ།ཡི་གེའི་སྒྲ་ཉིད་གང་ལ་ལྡན་པའི་གནས་དེ་ཉིད་ཡིན་ལ།སུམ་ཅུ་པའི་སྐབས་སུ་གསལ་བྱེད་སུམ་ཅུ་པོ་སྡེ་བ་ཕྱེད་དང་བརྒྱད་དུ་དབྱེ་བ་ནི་སྐྱེ་གནས་གཅིག་པའི་ཆ་ནས་ཕྱེས་པ་ཡིན་ལ།རྟགས་འཇུག་གི་སྐབས་སུ་གསལ་བྱེད་དེ་དག་སྡེ་ཚན་ལྔ་རུ་བགོས་པ་ནི་བྱེད་རྩོལ་གཅིག་པའི་ཆ་ནས་སྟེ།བྱེད་པ་ནི་རྒྱུ་བདུན་གྱི་གཉིས་པ་དང་།རྩོལ་པ་ནི་དེའི་གསུམ་པ་ཡིན་པས་སུམ་ཅུ་པ་ནི་གཞིའི་རྒྱུ་ལ་བརྟེན་ནས་ཀ་མད་སུམ་ཅུ་སྡེ་བར་བསྒྲིགས་ཏེ་བསྟན་ཡོད་པས་གཞུང་སྔ་མ་དང་།རྟགས་འཇུག་ནི་གསལ་བྱེད་རྣམས་བྱེད་རྩོལ་ལ་ལྟོས་ནས་སྡེ་ཚན་དུ་བགོས་ཏེ་བསྟན་ཡོད་པས་གཞུང་ཕྱི་མ་ཡིན་པ་རིགས་པས་གྲུབ།